paragraph_text: Kratki rezovi (eng. Short Cuts) je američka drama iz 1993. godine koju je režirao Robert Altman. Snimljena je prema scenariju čiji su autori Altman i Frank Barhydt, a kao inspiracija poslužile su devet kratkih priča i jedna pjesma autora Raymonda Carvera. Kao mjesto radnje filma grad Los Angeles mijenja pacifički sjeverozapad iz Carverovih priča, a sam film prati dvadeset i dva glavna lika koji su međusobno povezani na različite načine. Glavne teme filma su slučajnost (vjerojatnost) i sreća, a mnoge priče vrte se oko smrti i nevjere.